AUTORITATEA DE SUPRAVEGHERE FINANCIARĂ SECTORUL ASIGURĂRILOR-REASIGURĂRILOR

**RADIEREA CODULUI RAF**

**- Precizări -**

1. Autoritatea de Supraveghere Financiară – A.S.F. este autoritatea administrativă autonomă, de specialitate, cu personalitate juridică, independentă, autofinanțată care îsi exercită atribuțiile potrivit prevederilor Ordonantei de Urgentă nr. 93/2012, prin preluarea si reorganizarea tuturor atribuțiilor si prerogativelor Comisiei Naționale a Valorilor Mobiliare (C.N.V.M.), Comisiei de Supraveghere a Asigurărilor (C.S.A.) si Comisiei de Supraveghere a

Sistemului de Pensii Private (C.S.S.P.P.)

2. Derularea raporturilor contractuale dintre asigurători si intermediarii în asigurări se face conform condițiilor stipulate în contractul încheiat prin consensul ambelor părți si sunt guvernate de dispozițiile Codului Civil si de principiul libertății contractuale, iar urmărirea respectării clauzelor contractuale excede competențelor A.S.F.

3. Înregistrarea ori stergerea datelor din Registrul Intermediarilor în Asigurări si/sau Reasigurări se efectuează numai de societate (asigurător sau broker) în format electronic prin aplicația ASF-EWS. **Autoritatea de Supraveghere Financiară nu actualizează Registrul Intermediarilor în Asigurari si/sau Reasigurări, ci doar menține acest registru.**

**În consecință, pentru înscrierea/radierea din registru persoanele în cauză trebuie să se adreseze societății cu care a colaborat sau intenționează să colaboreze.**

4. Prin excepție de la cele menționate mai sus, Autoritatea de Supraveghere Financiară poate radia codurile RAF alocate din Registrul Intermediarilor în Asigurări si/sau Reasigurări numai în situația în care asigurătorul sau intermediarul în asigurări care a înregistrat datele în Registrul Intermediarilor în Asigurări si/sau Reasigurări nu mai poate efectua stergerea acestor date întrucât societatea a fost radiată din “Registrul asigurătorilor si brokerilor de asigurare”, ca urmare a retragerii autorizației de funcționare.

În vederea radierii, în cazul retragerii autorizației respectivei societăți, persoana care solicită radierea va prezenta la Autoritatea de Supraveghere Financiară o declarație notarială, în original, pe propria răspundere, prin care să se precizeze că nu au fost încălcate relațiile contractuale cu societatea în speță, că au fost predate (restituite) toate documentele cu regim special primite de la această societate și că persoana în cauză nu are nici un fel de datorie.